CELEX ID: 32011D0779
Publication Date: 2011-11-25

Document:
KOMISIJOS ĮGYVENDINIMO SPRENDIMAS
2011 m. lapkričio 25 d.
dėl papildomos finansinės paramos valstybių narių žvejybos kontrolės, tikrinimo ir priežiūros programoms įgyvendinti 2011 metais
(pranešta dokumentu Nr. C(2011) 8359)
(Tekstas autentiškas tik anglų, bulgarų, danų, graikų, ispanų, italų, latvių, lenkų, lietuvių, maltiečių, olandų, portugalų, rumunų, suomių, švedų ir vokiečių kalbomis)
(2011/779/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. gegužės 22 d. Tarybos reglamentą (EB) Nr. 861/2006, nustatantį Bendrijos finansines priemones, skirtas bendrai žuvininkystės politikai ir jūrų teisei įgyvendinti (1), ypač į jo 21 straipsnį,
kadangi:
(1)
remdamasi valstybių narių 2011 m. žuvininkystės kontrolės programose pateiktais prašymais gauti Sąjungos bendrąjį finansavimą, Komisija priėmė 2011 m. liepos 11 d. Įgyvendinimo sprendimą 2011/431/ES dėl Sąjungos finansinės paramos valstybių narių žvejybos kontrolės, tikrinimo ir priežiūros programoms įgyvendinti 2011 metais (2), pagal kurį liko nepanaudotų 2011 m. biudžeto lėšų;
(2)
tą nepanaudotą 2011 m. biudžeto dalį dabar reikėtų paskirstyti nauju sprendimu;
(3)
laikantis Reglamento (EB) Nr. 861/2006 21 straipsnio 2 dalies valstybių narių buvo paprašyta pateikti programas, susijusias su papildomu finansavimu 2011 m. gegužės 20 d. Komisijos laiške valstybėms narėms nustatytose prioritetinėse srityse, t. y. duomenų, elektroninio duomenų automatizavimo ir valdymo, registravimo ir perdavimo sistemų (ERS sistemų), elektroninių duomenų registravimo ir perdavimo priemonių (ERS priemonių), laivų stebėjimo sistemų (LSS) ir variklio galios atsekamumo ir kontrolės;
(4)
atsižvelgiant į tai ir į biudžeto apribojimus, programose pateikti prašymai skirti Sąjungos lėšų tokiems veiksmams, kaip mokymų ir mainų programos, bandomosios tikrinimo ir stebėjimo schemos, išlaidų analizė ir vertinimas, informuotumo apie BŽP taisykles didinimo iniciatyvos ir patrulinių laivų bei orlaivių statyba, buvo atmesti, nes jie nepriskiriami pirmiau nurodytoms prioritetinėms sritims;
(5)
dėl biudžeto apribojimų Komisijos nurodytose prioritetinėse srityse ne visos reikalavimus atitinkančios programų išlaidos galėjo būti padengtos. Komisija atrinko projektus, kurie bus bendrai finansuojami remiantis Komisijos nustatytais pačiais aktualiausiais poreikiais;
(6)
Sąjungos finansinė parama gali būti skiriama Reglamento (EB) Nr. 861/2006 8 straipsnio 1 dalies a punkte išvardytiems veiksmams finansuoti pagal paraiškas;
(7)
buvo įvertinta Bendrijos finansinės paramos paraiškų atitiktis 2007 m. balandžio 11 d. Komisijos reglamente (EB) Nr. 391/2007, nustatančiame išsamias Tarybos reglamento (EB) Nr. 861/2006 įgyvendinimo taisykles dėl valstybių narių išlaidų, patirtų įgyvendinant bendrajai žuvininkystės politikai taikomas stebėsenos ir kontrolės sistemas (3), išdėstytoms taisyklėms;
(8)
tikslinga laikantis Reglamento (EB) Nr. 861/2006 15 straipsnyje nustatytų ribų nustatyti Sąjungos finansinės paramos didžiausią dydį bei normą ir sąlygas, kuriomis tokia parama gali būti skiriama;
(9)
siekiant skatinti investuoti į Komisijos nustatytų prioritetinių veiksmų įgyvendinimą ir atsižvelgiant į neigiamą finansų krizės poveikį valstybių narių biudžetams, su pirmiau nurodytomis prioritetinėmis sritimis susijusioms išlaidoms padengti turėtų būti taikoma didelė bendrojo finansavimo norma, laikantis Reglamento (EB) Nr. 861/2006 15 straipsnyje nustatytų ribų;
(10)
kad būtų galima skirti paramą už automatinio buvimo vietos nustatymo priemones, jos turėtų atitikti 2011 m. balandžio 8 d. Komisijos įgyvendinimo reglamentu (ES) Nr. 404/2011, kuriuo nustatomos išsamios Tarybos reglamento (EB) Nr. 1224/2009, nustatančio Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, įgyvendinimo taisyklės (4), nustatytus reikalavimus;
(11)
kad būtų galima skirti paramą už žvejybos laivuose įrengtą elektroninio duomenų registravimo ir perdavimo įrangą, ji turėtų atitikti Reglamentu (ES) Nr. 404/2011 nustatytus reikalavimus;
(12)
šiame sprendime nustatytos priemonės atitinka Žuvininkystės ir akvakultūros komiteto nuomonę,
PRIĖMĖ ŠĮ SPRENDIMĄ:
1 straipsnis
Dalykas
Šiuo sprendimu nustatomas papildomos Sąjungos finansinės paramos, skirtos valstybių narių išlaidoms, patirtoms 2011 m. diegiant bendros žuvininkystės politikos (BŽP) stebėsenos ir kontrolės sistemas, padengti, kaip nurodyta Reglamento (EB) Nr. 861/2006 8 straipsnio 1 dalies a punkte, dydis. Jame nustatoma Sąjungos finansinės paramos suma kiekvienai valstybei narei, Sąjungos finansinės paramos norma ir sąlygos, kuriomis ši parama gali būti skiriama.
2 straipsnis
Neįvykdytų įsipareigojimų klausimo sprendimas
Atitinkamos valstybės narės iki 2015 m. birželio 30 d. sumoka visas sumas, kurias prašoma kompensuoti. Po tos dienos valstybių narių sumokėtos sumos nekompensuojamos. Su šiuo sprendimu susiję nepanaudoti biudžeto asignavimai panaikinami ne vėliau kaip iki 2016 m. gruodžio 31 d.
3 straipsnis
Naujosios technologijos ir IT tinklai
1. Naujų technologijų diegimo ir IT tinklų įrengimo siekiant užtikrinti veiksmingą ir saugų su žuvininkystės veiklos stebėsena, kontrole ir priežiūra susijusių duomenų rinkimą ir tvarkymą išlaidoms, patirtoms įgyvendinant I priede nurodytus projektus, padengti gali būti skiriama 90 % reikalavimus atitinkančių išlaidų finansinė parama, laikantis tame priede nustatytų ribų.
2. Kitoms išlaidoms, patirtoms įgyvendinant I priede nurodytus projektus, padengti gali būti skiriama 50 % reikalavimus atitinkančių išlaidų finansinė parama, laikantis tame priede nustatytų ribų.
4 straipsnis
Automatinė buvimo vietos nustatymo įranga
1. Automatinės buvimo vietos nustatymo įrangos, užtikrinančios nuotolinį žvejybos laivų buvimo vietos stebėjimą žvejybos stebėjimo centre, naudojantis laivų stebėjimo sistema (LSS), įsigijimo ir montavimo žvejybos laivuose išlaidoms, patirtoms įgyvendinant II priede nurodytus projektus, padengti gali būti skiriama 90 % reikalavimus atitinkančių išlaidų finansinė parama, laikantis tame priede nustatytų ribų.
2. 1 dalyje nurodyta finansinė parama apskaičiuojama pagal didžiausią vienam laivui nustatytą sumą, t. y. 2 500 EUR.
3. Kad būtų galima skirti 1 dalyje nurodytą finansinę paramą už automatinę buvimo vietos nustatymo įrangą, ta įranga turi atitikti Įgyvendinimo reglamente (EB) Nr. 404/2011 nustatytus reikalavimus.
5 straipsnis
Elektroninio duomenų registravimo ir perdavimo sistemos
Elektroninio duomenų registravimo ir perdavimo sistemoms (EDRPS) būtinų dalių kūrimo, įsigijimo, diegimo ir techninės pagalbos, siekiant užtikrinti veiksmingą ir saugų keitimąsi duomenimis, susijusiais su žuvininkystės veiklos stebėsena, kontrole ir priežiūra, išlaidoms, patirtoms įgyvendinant III priede nurodytus projektus, padengti gali būti skiriama 90 % reikalavimus atitinkančių išlaidų finansinė parama, laikantis tame priede nustatytų ribų.
6 straipsnis
Elektroninio duomenų registravimo ir perdavimo įranga
1. EDRPS įrangos, užtikrinančios galimybę laivuose elektroniniu būdu registruoti duomenis apie žuvininkystės veiklą ir juos perduoti žvejybos stebėjimo centrui, įsigijimo ir montavimo žvejybos laivuose išlaidoms, patirtoms įgyvendinant IV priede nurodytus projektus, padengti gali būti skiriama 90 % reikalavimus atitinkančių išlaidų finansinė parama, laikantis tame priede nustatytų ribų.
2. Nepažeidžiant 4 dalies, 1 dalyje nurodyta finansinė parama apskaičiuojama pagal didžiausią vienam laivui nustatytą sumą, t. y. 3 000 EUR.
3. Kad būtų galima skirti finansinę paramą už EDRPS įrangą, ta įranga turi atitikti Įgyvendinimo reglamente (EB) Nr. 404/2011 nustatytus reikalavimus.
4. Jei įranga atlieka EDRPS ir LSS funkcijas ir atitinka Įgyvendinimo reglamente (EB) Nr. 404/2011 nustatytus reikalavimus, šio straipsnio 1 dalyje nurodyta finansinė parama apskaičiuojama pagal didžiausią vienam laivui nustatytą sumą, t. y. 4 500 EUR.
7 straipsnis
Bandomieji projektai
Su naujomis kontrolės technologijomis susijusių V priede nurodytų bandomųjų projektų išlaidoms padengti gali būti skiriama 50 % reikalavimus atitinkančių išlaidų finansinė parama, laikantis tame priede nustatytų ribų.
8 straipsnis
Visa didžiausia Sąjungos paramos suma kiekvienai valstybei narei
Visa numatoma kiekvienos valstybės narės išlaidų suma, reikalavimus atitinkanti jos dalis ir visa didžiausia Sąjungos paramos suma kiekvienai valstybei narei yra:
(EUR)
Valstybė narė
Planuojamos nacionalinės žvejybos kontrolės papildomos programos išlaidos
Pagal šį sprendimą atrinktų projektų įgyvendinimo išlaidos
Didžiausia Sąjungos finansinės paramos suma
Bulgaria
147 254
147 254
132 530
Kipras
259 000
255 000
229 500
Danija
2 159 798
1 408 564
1 267 708
Vokietija
6 792 280
137 480
123 732
Airija
51 610 000
250 000
225 000
Graikija
2 133 500
590 000
455 000
Ispanija
4 182 697
2 264 977
2 038 480
Italija
4 010 000
1 140 000
1 026 000
Latvija
140 944
140 944
126 850
Lietuva
207 200
135 313
121 782
Malta
270 664
191 486
130 313
Nyderlandai
300 000
0
0
Lenkija
386 324
385 360
343 623
Portugalija
2 843 921
2 395 200
2 155 680
Rumunija
589 000
85 000
76 500
Suomija
1 000 000
870 000
635 000
Jungtinė Karalystė
2 862 415
1 349 325
1 214 392
Iš viso
79 894 998
11 745 904
10 302 090
9 straipsnis
Adresatai
Šis sprendimas skirtas Airijai, Bulgarijos Respublikai, Danijos Karalystei, Graikijos Respublikai, Ispanijos Karalystei, Italijos Respublikai, Jungtinei Didžiosios Britanijos ir Šiaurės Airijos Karalystei, Kipro Respublikai, Latvijos Respublikai, Lenkijos Respublikai, Lietuvos Respublikai, Maltos Respublikai, Nyderlandų Respublikai, Portugalijos Respublikai, Rumunijai, Suomijos Respublikai ir Vokietijos Federacinei Respublikai.
Priimta Briuselyje 2011 m. lapkričio 25 d.

EuroVoc Classification:
Level 1: 100148
100158
100156
100150
100161
100144
Level 2: 100261
100177
100252
100282
100202
100223
Level 3: 5283
5922
4415
1005
1000
4488
2476
All Descriptors: 1159
3636
5229
5283
5441
5856
6025
6030